
PRIJEDLOG

	Na temelju članka 8. stavka 1., u vezi s člankom 6. podstavkom 7. Zakona o iznimnim mjerama kontrole cijena („Narodne novine“ broj 40/25) Vlada Republike Hrvatske je na sjednici održanoj _____________ 2026. godine donijela


ODLUKU
O ISTICANJU DODATNE CIJENE KAO MJERA IZRAVNE KONTROLE CIJENA 

I.

[bookmark: _Hlk191545743][bookmark: _Hlk188519013]Ovom Odlukom određuje se obvezno isticanje dodatne cijene kao mjera izravne kontrole cijena u trgovini na malo i pri pružanju usluga, radi praćenja učinaka promjena pojedinih cijena, u smislu informiranosti potrošača, zaštite njihovih ekonomskih prava te u cilju otklanjanja štetnih posljedica na tržištu u pogledu opskrbe potrošača proizvodima i uslugama na području Republike Hrvatske.

II.

Trgovac i pružatelj usluga na prodajnom odnosno uslužnom mjestu u prodajnom odnosno uslužnom objektu jasno, vidljivo i čitljivo uz maloprodajnu cijenu ističe i dodatnu maloprodajnu cijenu koja ne uključuje posebne oblike prodaje, a koja je za taj proizvod odnosno uslugu bila primjenjiva na dan 10. rujna 2026. godine.

Pri oglašavanju trgovac odnosno pružatelj usluga obvezno ističe dodatnu cijenu kada istu oglašava na letcima, plakatima, digitalnim oblicima oglašavanja u prodajnom odnosno uslužnom objektu, na otvorenom, uključivo na mrežnim stranicama, sukladno stavku 1. ove točke.

III.

Ova Odluka odnosi se na sve trgovce koji obavljaju registriranu djelatnost trgovine na malo i pružatelje usluga koji obavljaju registriranu djelatnost pružanja usluga, na području Republike Hrvatske.

IV.

Trgovci koji su na dan stupanja na snagu ove Odluke isticali dodatnu cijenu iz kategorije proizvoda: hrana, piće, kozmetika, sredstva za čišćenje, toaletne potrepštine i proizvodi za kućanstvo, sukladno Odluci o objavi cjenika i isticanju dodatne cijene kao mjera izravne kontrole cijena u trgovini na malo („Narodne novine“ broj 75/26), zadržavaju obvezu daljnjeg isticanja dodatne cijene koja je za taj proizvod bila primjenjiva na dan 2. svibnja 2025. godine.

V.

Danom stupanja na snagu ove Odluke, prestaje važiti Odluka o objavi cjenika i isticanju dodatne cijene kao mjera izravne kontrole cijena u trgovini na malo („Narodne novine“ broj: 75/25) u dijelu kojim se određuje obvezno isticanje dodatne cijene.
		
		Ova Odluka objavit će se u „Narodnim novinama“, a stupa snagu 1. listopada 2026. godine.



KLASA: 
URBROJ: 
Zagreb,…….2026.                                                                                           
		Predsjednik
                                                                                     	mr.sc. Andrej Plenković


Obrazloženje

Ovom Odlukom temeljem odredbe članka 6. i članka 15. Zakona o iznimnim mjerama kontrole cijena („Narodne novine“, broj 40/25), određuje se obvezno isticanje dodatne cijene kao izravne mjere kontrole cijena radi praćenja učinaka promjena pojedinih cijena, u cilju otklanjanja štetnih posljedica na tržištu u pogledu opskrbe potrošača proizvodima i uslugama na području Republike Hrvatske.
Mjera obveznog isticanja dodatne cijene odnosi se sve subjekte koji obavljaju registriranu djelatnost trgovine na malo i registriranu djelatnost pružanja usluga na području Republike Hrvatske.
Mjera obveznog isticanja dodatne cijene, podrazumijeva da su trgovci te pružatelji usluga na prodajnom mjestu dužni jasno, vidljivo i čitljivo uz maloprodajnu cijenu proizvoda odnosno usluge, istaknuti dodatnu cijenu koja je za taj proizvod odnosno uslugu bila primjenjiva na dan 10. rujna 2026. godine, radi praćenja učinaka promjena pojedinih cijena te omogućavanju potrošačima mogućnosti informiranog izbora, u svrhu zaštite njihovih ekonomskih prava.
Trgovci koji su na dan stupanja na snagu ove Odluke zatečeni u obvezi isticanja dodatne cijene sukladno Odluci o objavi cjenika i isticanju dodatne cijene kao mjera izravne kontrole cijena u trgovini na malo („Narodne novine“ broj 75/26) od 2. svibnja 2025. godine, zadržavaju obvezu daljnjeg isticanja dodatne cijene koja je za taj proizvod bila primjenjiva na dan 2. svibnja 2025. godine.
Odluka će se objaviti u Narodnim novinama, a stupa na snagu 1. listopada 2026. godine. 	S ciljem ublažavanja rastućih inflatornih pritisaka i globalnih poremećaja koji izravno utječu na troškove života te cijene proizvoda i usluga, ova se Odluka donosi kao razmjerna mjera radi zaštite građana i očuvanja stabilnosti gospodarstva.

